
FEDERACIJA BOSNE I HERCEGOVINE

BOSANSKO-PODRINJSKI KANTON GORAŽDE

KANTONALNI SUD U GORAŽDU

Broj: 45 0 V 046467 24 Gž 2
Goražde, 18.02.2025. godine

KANTONALNI SUD U GORAŽDU, u vijeću sastavljenom od sudija: Bjelović Milijane, predsjednice vijeća, Bičo Edina i Đajić Tanje, članova vijeća, u pravnoj stvari predlagača JU Kantonalni centar za socijalni rad, Služba socijalne zaštite Općine Novi Grad, ul. Gatačka 78, zastupanog po O.D., ... Službe, protiv protivnika predlagača Š.S. iz S., ul. ..., općina N.G., Sarajevo, zastupanog po privremenom zastupniku Borovac Omeru, advokatu iz Goražda, ul. Višegradska 5A, radi djelimičnog oduzimanja poslovne sposobnosti, rješavajući o žalbi protivnika predlagača izjavljenoj na rješenje Općinskog suda u Goraždu broj: 45 0 V 046467 23 V, od 30.10.2024. godine, u sjednici vijeća održanoj dana 18.02.2025. godine, donio je 
R J E Š E N J E

Žalba protivnika predlagača se odbija i potvrđuje rješenje Općinskog suda u Goraždu broj: 45 0 V 046467 23 V, od 30.10.2024. godine.

Obrazloženje

Rješenjem Općinskog suda u Goraždu broj: 45 0 V 046467 23 V, od 30.10.2024. godine, stavom prvim izreke, određeno je da se protivniku predlagača Š.S., sinu B. i Đ., rođenom dana ... godine u mjestu L., općina Č., državljaninu Bosne i Hercegovine, JMB ..., sa prebivalištem u ul. ..., općina N.G. S., djelimično ograničava poslovna sposobnost u dijelu koji se odnosi na samostalno pokretanje postupaka kod institucija pravosudnog, izvršnog i zakonodavnog sistema. Stavom drugim izreke naloženo je JU Kantonalni centar za socijalni rad, Služba socijalne zaštite općine Novi Grad da nakon pravosnažnosti rješenja Š.S. postavi staraoca u dijelu u kome mu je ograničena poslovna sposobnost. Stavom trećim izreke određeno je da će se po pravosnažnosti rješenje dostaviti Matičnoj kancelariji općine Č., radi upisa u matične knjige.
Blagovremeno izjavljenom žalbom rješenje u cijelosti pobija privremeni zastupnik protivnika predlagača zbog povrede odredaba vanparničnog postupka, pogrešno i nepotpuno utvrđenog činjeničnog stanja i pogrešne primjene materijalnog prava, uz prijedlog da ovaj sud uvaži žalbu, prvostepeno rješenje ukine i predmet vrati na ponovni postupak prvostepenom sudu. Privremeni zastupnik protivnika predlagača je sudu naknadno dostavio i dopunu žalbe koju je sastavio protivnik predlagača. 
U žalbi ističe da je prvostepeni sud svoju odluku zasnovao na nalazu i mišljenju vještaka dr. Ćemalović Omera i mišljenju iz zapisnika Osnovnog suda u Sokocu broj: 89 0 V 090622 24 V, od 05.08.2024. godine, kao i informaciji o otpustu iz ustanove JZU Zavod za forenzičku psihijatriju Sokolac broj: 29-9-4-24, od 07.08.2024. godine, te da je protivnik predlagača u periodu od 09.03.2022. godine do 22.11.2022. godine pokrenuo 451 parnični postupak radi diskriminacije protiv fizičkih lica, koji su najčešće sudije i stručni saradnici, odnosno protiv države, kantona, državnih organa. Ističe da iz inicijative za pokretanje postupka od strane Općinskog suda u Sarajevu ne proizlazi da je za protivnika predlagača prikupljena medicinska dokumentacija iz koje proizlazi da protivnik predlagača zbog duševne bolesti, zaostalog duševnog razvoja ili prekomjernog uživanja alkohola ili opojnih droga, senilnosti ili drugih uzroka nije sposoban sam brinuti o svojim pravima i interesima, odnosno da iz navedenih razloga neposredno ugrožava svoja prava i interese ili prava i interese drugih osoba. Ističe da iz dostavljene medicinske dokumentacije od strane JU Dom zdravlja Kantona Sarajevo ne proizlazi da protivnik predlagača boluje od psihičkog ili duševnog oboljenja, zbog čega smatra da nije ni bilo osnova za pokretanje postupka, nalazeći da činjenica da protivnik predlagača podnosi tužbe radi diskriminacije ne ukazuje da na taj način ugrožava svoja prava i interese ili interese drugih lica. Smatra da je nalaz i mišljenje vještaka zasnovano na pretpostavkama jer ne postoji logičan način da se prihvati njegovo mišljenje jer protivnik predlagača nije bolovao od psihičkih ili duševnih bolesti. U žalbi iznosi primjedbe protivnika predlagača na nalaz i mišljenje vještaka uz pojašnjenje kriterija koje je vještak trebao koristiti prilikom izrade nalaza i mišljenja. Ističe da mu se ograničavanjem poslovne sposobnosti povrjeđuju prava iz člana II/3 e) Ustava BiH, odnosno pravo na pristup sudu, pri čemu ukazuje da iz nalaza i mišljenja vještaka proizlazi da je protivnik predlagača bio žrtva nepravde kao stvarnog događaja jer mu nije pružena zaštita od strane državnih organa, zbog čega smatra da je jedina mogućnost da zaštiti svoja prava samostalno postupanje.
U podnesku koji je dostavio protivnik predlagača navodi da njegov privremeni zastupnik sudu nije dostavio sve podneske koji mu je protivnik predlagača dostavio, te da zahtjeva da sud po službenoj dužnosti traži da isti budu dostavljeni. Nadalje, ističe da sve sudije Kantonalnog suda u Goraždu moraju biti isključene iz postupka jer je protiv istih podnio incidentalnu antidiskriminacijsku tužbu, te sudu dostavlja ekspertizu nalaza i  mišljenja vještaka neuropsihijatra, kao i ekspertizu rješenja prvostepenog suda od 14.12.2024. godine. Smatra da Općinski sud u Goraždu nije nadležan da postupa u ovom postupku, obzirom da protivnik predlagača nema mjesto prebivališta na teritoriji postupajućeg suda, te da je rješenje Vrhovnog suda kojim je određena nadležnost Općinskog suda u Goraždu nezakonito, obzirom da je podnio incidentalnu tužbu i protiv Vrhovnog suda FBiH. U svom podnesku ukazuje da odbija da primi otpusno pismo JZU i nalaz i mišljenje vještaka, da traži da se opozove ročište od 09.10.2024. godine, ukazuje da podnošenje tužbe nije pravni posao, da je prijedlog kojim je pokrenut postupak neuredan i da ga je prvostepeni sud morao odbaciti. Ističe da sud nije mogao odrediti njegovo smještanje u bolnicu radi izrade nalaza i mišljenja, obzirom da vještak prije toga nije izvršio njegov pregled i razgovor sa njim.  
Predlagač nije dostavio odgovor na žalbu. 
Pošto je ispitao pobijano rješenje u onom dijelu u kojem se žalbom osporava i po službenoj dužnosti shodno odredbi člana 221. i 236. Zakona o parničnom postupku (Službene novine F BiH, broj: 53/03,73/05,19/06 i 98/15) u vezi sa odredbom člana 2. Zakona o vanparničnom postupku (Službene novine F BiH, broj 2/98, 39/04 i 73/05) drugostepeni sud je donio slijedeći zaključak: 

Žalba nije osnovana.

Predmet postupka je djelimično oduzimanje poslovne sposobnosti Š.S., a koji se vodi po prijedlogu JU Kantonalni centar za socijalni rad, Službe socijalne zaštite općine Novi Grad, a po inicijativi Općinskog suda u Sarajevu, zbog činjenice da je protivnik predlagača u periodu od 9 mjeseci pokrenuo 451 parnični postupak iz osnova diskriminacije koji su usmjereni protiv nosilaca pravosudnih funkcija, države, kantonalnih organa vlasti, Visokog sudskog i tužilačkog vijeća BiH i dr. lica. 
Iz stanja spisa proizilazi da je rješenjem Vrhovnog suda F BiH predmet dodijeljen na nadležnost Općinskom sudu u Goraždu, te da je rješenjem Vrhovnog suda F BiH broj: 45 0 V 046467 24 R, od 16.01.2025. godine, odbijen prijedlog za delegaciju predmeta drugom stvarno nadležnom drugostepenom sudu. 
U postupku koji je proveden pred prvostepenim sudom proizlazi da je rješenjem suda protivniku predlagača postavljen privremeni zastupnik i to ... B.O., da je naloženo provođenje vještačenja po vještaku medicinske struke dr. Ćemalović Omeru, neuropsihijatru, a radi utvrđivanja duševnog stanja i sposobnosti rasuđivanja protivnika predlagača, da se protivnik predlagača nije dobrovoljno odazvao na poziv suda na ročište na kojem je trebalo biti provedeno vještačenje, da je na osnovu rješenja prvostepenog suda od 29.05.2024. godine, a na prijedlog vještaka, protivnik predlagača privremeno smješten u trajanju od dva dana u JZU Zavod za forenzičku psihijatriju Sokolac, da se protivnik predlagača dobrovoljno javio u navedenu zdravstvenu ustanovu dana 08.05.2024. godine, da je u istoj izvršeno vještačenje od strane postupajućeg vještaka, pri čemu je sastavljen i zapisnik Osnovnog suda u Sokocu broj: 89 0 V 090622 24 V, od dana 05.08.2024. godine, kao zamoljenog suda, te da je protivnik predlagača otpušten iz navedene ustanove dana 07.08.2024. godine. Vještak je svoj nalaz i mišljenje izradio nakon izvršenog pregleda protivnika predlagača i uvida u medicinsku dokumentaciju protivnika predlagača, iz koje proizlazi da ista nije relevantna za predmetno vještačenje jer nema evidentiranih anamneza, nalaza i terapija. Vještak ukazuje da iz same izjave protivnika predlagača proizlazi da smatra da je za sve kriva sudija B.M. i tadašnji predsjednik Općinskog suda u Sarajevu S.G., kod kojih se nalazila „guta papira“ koji su poslati od strane njegove firme „...“, da je bio i da je i sada ogorčen na postupke vlasti prema njemu, a sve zbog jednog političara B.A. protiv koga su bili svi rezultati provedenih analiza bilansa privatizacije kojima se bavila njegova firma. Iznio je da je nesporno da je podnio veliki broj tužbi koje nikada nisu riješene, da se bavio pisanjem pri čemu mu je objavljeno 16 knjiga, dok preostalih 5 nije objavljeno, te da je zbog toga izgubio 330.000,00 KM. Vještak je našao da je psihički status protivnika predlagača prilikom pregleda u toku vještačenja provedenog u JZU bio dosta buran zbog njegovog negativističkog stava i protesta, da je tada bio dosta higijenski zapušten i imao hipertenzivnu krizu, zbog čega se moralo terapijski djelovati. Nadalje, vještak je našao da je nakon terapije protivnik predlagača smiren i govori tihim glasom, da ima urednu orijentaciju u svim pravcima, da je osnovno raspoloženje sniženo, da na misaonom planu ispoljava simptome i znake procesnog kverulenta, pri čemu nudi čitav niz dokaza da je on u pravu, da je zakinut, diskriminisan i to upravo od strane učesnika u pravosudnom postupku, da u takvim svojim doživljajima gubi svaku mjeru, da su isti protkani idejama veličine, da je protivnik predlagača gluh i slijep za sve druge argumente, tj. on tvrdoglavo insistira na svojim pravima, nudeći protivdokaze kojima „uništava druge dokaze“ u šta vjeruje bez ostatka, pri čemu van tih sadržaja nema poremećaja percepcije realiteta. Vještak je zaključio da protivnik predlagača ispoljava produktivnu psihotičnu simptomatologiju paranoidnog karaktera, odnosno preciznije simptome procesnog kverulenta. On bez ostatka vjeruje u ta svoja ubjeđenja, doživljavanja, a van tih sadržaja nema sumanutih obrada realiteta. Nošen tim svojim doživljajima, a ne isključuje se mogućnost da je okidač za nastanak duševnog oboljenja procesni kverulent bio i neki stvarni nepravedni događaj koji je on sam teško doživio, da uporno u tom smjeru i smislu djeluje, šaljući nebrojene tužbe, dopise, reklamacije i sl. sudu, zbog čega je predložio da je protivniku predlagača potrebno ograničiti poslovnu sposobnost u oblasti samostalnog obraćanja institucijama pravosudnog, izvršnog i zakonodavnog sistema vlasti. Sud je u cijelosti prihvatio nalaz i mišljenje vještaka, nalazeći da je isti izrađen u skladu sa pravilima nauke i struke, te da stranke u postupku nisu imale primjedbi na isti. 
Sud je našao da su ispunjeni uvjeti iz člana 29. stav 1. Zakona o vanparničnom postupku i člana 192. stav 2. u vezi sa stavom 1. Porodičnog zakona, a u pogledu psihičkog stanja protivnika predlagača, odnosno da je utvrđeno postojanje oboljenja „...“ zbog kojeg se protivnik predlagača ponaša na način da dostavlja ogroman broj tužbi iz oblasti diskriminacije, zbog čega zaključuje da protivnik predlagača nije u stanju da samostalno brine o svojim interesima, obzirom da takvim ponašanjem sebi stvara imovinske obaveze u vidu plaćanja sudske takse, opterećuje sud i onemogućava druga lica da blagovremeno ostvaruju svoja prava u drugim predmetima po kojima postupaju sudovi. Sud nalazi da se ograničenjem poslovne sposobnosti na način kako je određeno u izreci ne lišavaju prava protivnika predlagača na pristup sudu, obzirom da će isto moći ostvarivati putem staraoca koji će mu biti postavljen, te da će se odluka suda moći izmijeniti ukoliko se zdravstveno stanje protivnika predlagača poboljša, a u skladu sa odredbama iz člana 40. i 41. ZVP i člana 336. Porodičnog zakona. Sud je cijenio i dokaze koje je dostavio protivnik predlagača od dana 16.10.2024. godine, 17.10.2024. godine i 30.10.2024. godine, te je zaključio da isti ne mogu uticati na odluku suda jer ne ukazuju na drugačije činjenično stanje od onog koje je utvrđeno. Naime, sud je našao da se radi o podnescima kojima protivnik predlagača pokreće navodne tužbe protiv svih sudija Kantonalnog suda u Goraždu zbog diskriminacije, pri čemu je ukazao da navedene tužbe ne sadrže osnov po kojem je protivnik predlagača diskriminisan, te da odluka o diskriminaciji ne može predstavljati prethodno pitanje u smislu odredaba iz člana 12. ZPP-a, obzirom da se ista ne odnosi na postupajućeg prvostepenog sudiju. Stoga je sud odlučio da naloži predlagaču da protivniku predlagača postavi staraoca, a u skladu sa odredbama iz člana 192. stav 3. Porodičnog zakona, te da se izvrši upis u matičnim knjigama u skladu sa odredbama iz člana 43. ZVP i 338. PZ-a.
Žalbeni razlog povrede odredaba vanparničnog i parničnog postupka nisu ostvareni, obzirom da prema stanju u spisu ni u postupku kod prvostepenog suda koji je prethodio donošenju pobijanog rješenja, kao ni u samom rješenju  nije bilo i nema nedostataka iz člana 209. stav 2. tačka 2), 3), 8), 9), 12) i 13) ZPP-a, a na koje nedostatke drugostepeni sud pazi po službenoj dužnosti, saglasno odredbi iz člana 221. ZPP-a, a u vezi sa odredbama iz člana 2. stav 2. ZVP-a. U obrazloženju rješenja dati su potpuni razlozi o odlučnim činjenicama iz kojih je vidljivo zašto je prijedlog predlagača usvojen. Prvostepeni sud je naveo kojim se razlozima rukovodio, odnosno koje činjenice i okolnosti je uzeo u obzir prilikom odlučivanja o prijedlogu, pri čemu je sve provedene dokaze cijenio na način propisan odredbom člana 8. ZPP-a, a što proizlazi iz analize provedenih dokaza, jer dati razlozi imaju svoju činjeničnu i pravnu osnovu u provedenim dokazima i stanju predmetnog spisa.

Neosnovan je i žalbeni razlog pogrešno i nepotpuno utvrđenog činjeničnog stanja, jer je prvostepeni sud i po ocjeni ovog suda pravilno utvrdio odlučne činjenice u ovoj pravnoj stvari, obzirom da je tokom postupka proveo sve dokaze predložene po strankama, te na temelju pravilne ocjene provedenih dokaza u skladu sa članom 8. i 123. stav 2. ZPP-a donio pravilnu odluku, pri čemu činjenično utvrđenje na kojem je temeljeno prvostepeno rješenje, u odnosu na ocjenu osnovanosti prijedloga, nije dovedeno u sumnju niti žalbenim navodima protivnika predlagača. Navodima žalbe nije dovedena u sumnju pravilnost i zakonitost prvostepenog rješenja jer se svi navodi žalbe svode na citiranje razloga iz prvostepenog rješenja i drugačiju ocjenu izvedenih dokaza od ocjene suda, što u konačnici strankama nije dozvoljeno, obzirom da je za ocjenu izvedenih dokaza jedino nadležan sud u skladu sa odredbom člana 8. ZPP-a.
Neosnovan je prigovor protivnika predlagača da Općinski sud u Goraždu nije nadležan za postupanje u konkretnom predmetu, odnosno da je prvostepeni sud prijedlog morao odbaciti zbog činjenice da protivnik predlagača nema mjesto prebivališta na području tog suda, obzirom da je Općinski sud u Goraždu određen da postupa kao mjesno i stvarno nadležan rješenjem Vrhovnog suda FBiH, od dana 18.01.2024. godine, uvažavajući činjenicu da je inicijativa za ograničavanje poslovne sposobnosti protivniku predlagača podnesena od suda koji je nadležan za postupanje po mjestu prebivališta protivnika predlagača. 

Uzimajući u obzir činjenicu da je protivnik predlagača u podnesku naveo da je podnio tužbu protiv svih sudija Kantonalnog suda u Goraždu, ovaj sud je predmet dostavio Vrhovnom sudu FBiH radi ocjene postojanja uvjeta za delegaciju predmeta drugom nadležnom sudu. Rješenjem Vrhovnog suda FBiH broj: 45 0 V 046467 24 R  od 16.01.2025. godine prijedlog je odbijen kao neosnovan, te je određeno da je ovaj sud stvarno nadležan za odlučivanje o žalbi protivnika predlagača, obzirom da nije dokazano da su tužbe na koje se poziva protivnik predlagača dostavljene nadležnom sudu, odnosno da je otpočela parnica između predlagača i sudija ovog suda. 

Prvostepeni sud je pravilno utvrdio činjenično stanje i primijenio materijalno pravo, a pri tome nije učinio bitnu povredu postupka, kada je odlučio kao u izreci pobijanog rješenja, odnosno pravilno primijenio odredbe iz člana 29., 36. i 38. ZVP-a i odredbe iz člana 192. Porodičnog zakona. Naime, neosnovan je žalbeni navod privremenog zastupnika koji se odnosi na nalaz i mišljenje vještaka neuropsihijatra, obzirom da u toku prvostepenog postupka nisu iznesene primjedbe na nalaz i mišljenje vještaka, zbog čega se iste ne mogu iznositi u žalbenom postupku. Nadalje, neosnovan je prigovor protivnika predlagača da se na navedenom nalazu i mišljenju ne može zasnovati odluka suda zbog činjenice da vještak nije pregledao protivnika predlagača i obavio razgovor sa njim prije upućivanja u zdravstvenu ustanovu radi vještačenja. Naime, protivnik predlagača se nije odazvao po pozivu suda na ročište zakazano za dan 28.05.2024. godine, iako je bio uredno obaviješten o istom, a na kojem je trebalo da se provede vještačenje od strane vještaka neuropsihijatra u prisustvu sudije. U takvoj situaciji, sud je na prijedlog vještaka, koji se izjasnio da vještačenje nije moguće provesti u sudu već u zdravstvenoj ustanovi, odredio da se protivnik predlagača smjesti u odgovarajuću forenzičku zdravstvenu ustanovu u kojoj je moguće provesti vještačenje i to sa minimalnim rokom od dva dana. Obzirom da se protivnik predlagača dobrovoljno javio u JZU u kojoj je izvršeno vještačenje, to nije bilo povrede na koju ukazuje u žalbi, odnosno nije bilo protivpravnog ograničavanja slobode protivniku predlagača, bez obzira na činjenicu što se u žalbi navodi da protivnik predlagača ne prihvata otpusno pismo iz zdravstvene ustanove. 
Neosnovano se žalbom ukazuje da sud nije ispravno i potpuno utvrdio činjenično stanje kada je zaključio da psihičko i duševno stanje protivnika predlagača ne utiče na njegovu sposobnost da samostalno poduzima radnje pred sudovima, a samo na osnovu činjenice da u njegovoj ljekarskoj dokumentaciji ne postoji evidentirano bilo kakvo oboljenje. Naime, činjenica da protivnik predlagača nije tražio pomoć ljekara ne može se sama za sebe suprotstaviti nalazu i mišljenju vještaka neuropsihijatra, koji je utvrdio da protivnik predlagača boluje od „...“ koji uzrokuje svakodnevno pokretanje sudskih postupaka koji su u pravilu nedopušteni i budu odbačeni od strane suda. Osnovan je zaključak suda da je takvo ponašanje štetno i iza protivnika predlagača i za druga lica. Naime, podnošenjem velikog broja tužbi protivnik predlagača sebi stvara velike finansijske obaveze, koje se ogledaju u obavezi plaćanja sudske takse na pokrenute postupke, koje protivnik predlagača nije u mogućnosti izmiriti izuzimajući u vidu njegovo imovinsko stanje, odnosno činjenicu da ne posjeduje nekretnine, da je penzioner i da se izdržava od penzije. Nadalje, takvo postupanje se odražava i na druga lica i institucije, obzirom da se bez stvarnog pravnog osnova moraju posvetiti predmetima koji se iniciraju od strane protivnika predlagača, što u konačnici utiče i na brzinu rješavanja predmeta drugih lica, odnosno povećava svakodnevne obaveze zaposlenika pravosudnih i upravnih institucija, kao i utiče na njihovu obavezu da se eventualno izjašnjavanju na tužbe i podneske protivnika predlagača koji se u konačnici odbijaju kao nedopušteni. 
Neosnovano se žalbom ukazuje da je odlukom suda povrijeđeno pravo protivnika predlagača na pristup sudu, odnosno da je na njegovu štetu povrijeđena odredba člana II/3 e) Ustava BiH, obzirom da je odlukom suda protivniku predlagača ograničeno pravo na poduzimanje radnji vezanih za pokretanje postupaka pred sudovima na način da iste može pokretati putem postavljenog staraoca, čija uloga je da ocijeni da li se pokretanjem pojedinačnih postupaka ugrožavaju interese i protivnika predlagača, odnosno da li su takvi postupci opravdani i da li za protivnika predlagača mogu izazvati neopravdane finansijske troškove. 
Budući da se žalbenim navodima ne dovodi u sumnju pravilnost prvostepenog rješenja, valjalo je žalbu odbiti kao neosnovanu u smislu člana 235. stav 1. tačka 2. Zakona o parničnom postupku, i potvrditi prvostepeno rješenje kao zakonito, a u vezi sa odredbama iz člana 2. stav 2. Zakona o vanparničnom postupku.  

